Nítorí náà ìwọ Olówó-ayé, múra kí o fún ṣòkòtò le. Bí obìnrin náà tí dakẹ́ ọ̀rọ̀ yí tí bàbá mi si ń fẹ́ẹ́ fún un ní èsì ni ìyàwó rẹ̀ àfẹ́sọ́nà tuntun dáhùn, ó rẹ́rìn-ín músẹ́, ó wo ẹ̀gbọ́n rẹ lójú ó si si pé: Ìwọ ẹ̀gbọ́n mi ọ̀wọ́n, ẹni tí ó ti ń tọjú mi láti ìgbà èwe mi wa, máṣe fi mi silẹ̀ ní èmi nìkan, nítorí àlàáfíà ẹ̀gbọ́n ti àbúrò ni, ibànújẹ́ ẹ̀gbọ́n, tí àbúrò ni; bí iyèkan si ń dide si iyèkan tí ìbátan ń fi igi gún ara wọn lójú, síbẹ̀síbẹ̀ ara ilé ẹni kò ní ṣàì ṣe ará ilé ẹni. Ran olufẹ mi lọ́wọ́ nípa ọ̀ràn yí nítorí apá rẹ̀ nìkan kò ká a; apá tèmi pàápàá kò le ká a: ọgbọ́n ọmọdé kò le dúró lára ọgbọ́n àgbàlagbà. Bí a ti ń lọ si Igbó Olódùmarè yí ẹ̀rù kò le bà mi ju bẹ́ẹ̀ lọ, bí iwọ bá ń ṣe ojúṣe rẹ gẹ́gẹ́ bí ẹ̀gbọ́n ti inú Ẹlẹ́dàá bá si dùn si ọkọ mi àfẹ́sọ́nà, òun kò ní ṣàìpadà dé ilé dandan.
Nitori naa iwo Olowo-aye, mura ki o fun sokoto le. Bi obinrin naa ti dake oro yi ti baba mi si n fee fun un ni esi ni iyawo re afesona tuntun dahun, o rerin-in muse, o wo egbon re loju o si si pe: Iwo egbon mi owon, eni ti o ti n toju mi lati igba ewe mi wa, mase fi mi sile ni emi nikan, nitori alaafia egbon ti aburo ni, ibanuje egbon, ti aburo ni; bi iyekan si n dide si iyekan ti ibatan n fi igi gun ara won loju, sibesibe ara ile eni ko ni sai se ara ile eni. Ran olufe mi lowo nipa oran yi nitori apa re nikan ko ka a; apa temi paapaa ko le ka a: ogbon omode ko le duro lara ogbon agbalagba. Bi a ti n lo si Igbo Olodumare yi eru ko le ba mi ju bee lo, bi iwo ba n se ojuse re gege bi egbon ti inu Eledaa ba si dun si oko mi afesona, oun ko ni saipada de ile dandan.